2บิ๊กประกันชีวิตยืดเวลาชำระเบี้ยจาก31วันเป็น91วัน
2ประกันชีวิตรายใหญ่ออกมาตรการช่วยเหยื่อน้ำท่วม ยืดเวลาชำระเบี้ย ยกเว้นดอกเบี้ยต่ออายุกรมธรรม์
5 พ.ย. 2553

2ประกันชีวิตรายใหญ่ออกมาตรการช่วยเหยื่อน้ำท่วม ยืดเวลาชำระเบี้ย ยกเว้นดอกเบี้ยต่ออายุกรมธรรม์
นายคาร์ล เบม ประธานเจ้าหน้าที่ฝ่ายปฏิบัติการ เอไอเอ ประเทศไทย กล่าวว่า ได้ออกมาตรการพิเศษเพื่อช่วยเหลือผู้เอาประกันภัยของเอไอเอที่ประสบภัยน้ำท่วมที่กรมธรรม์ครบกำหนดชำระเบี้ยประกันภัยในช่วงระหว่าง 1 ก.ย. – 30 พ.ย. 2553 โดยบริษัทจะขยายระยะเวลาผ่อนผันการชำระเบี้ยประกันภัยจากปกติ 31 วันเป็น 90 วันทุกรายงวดชำระเบี้ยประกันภัยรวมทั้งรายเดือน โดยกรมธรรม์ที่ชำระเบี้ยประกันภัยในช่วงระยะเวลาผ่อนผันนี้ถือว่ากรมธรรม์มีผลบังคับ และสามารถใช้สิทธิเบิกสินไหมทดแทนได้ครบถ้วนตามเงื่อนไขของกรมธรรม์ 
นอกจากนี้ บริษัทจะผ่อนผันยกเว้นดอกเบี้ยสำหรับการต่ออายุกรมธรรม์และการชำระคืนเงินกู้อัตโนมัติเต็มจำนวนที่ดำเนินการภายใน 150 วันนับจากวันครบกำหนด 
รวมทั้ง ยกเว้นค่าธรรมเนียมการออกกรมธรรม์และบัตรประจำตัวผู้เอาประกันภัยที่ชำรุดหรือสูญหายจากน้ำท่วมอีกด้วย บริษัทเชื่อว่ามาตรการเหล่านี้จะช่วยคลายความกังวลและบรรเทาความเดือดร้อนให้แก่ลูกค้าของบริษัทที่ประสบภัยน้ำท่วมจนไม่สามารถชำระเบี้ยประกันภัยได้ตามกำหนด ซึ่งมาตรการพิเศษนี้จะสิ้นสุดในวันที่ 30 เม.ย. 2554
นายสาระ ล่ำซำ กรรมการผู้จัดการและประธานเจ้าหน้าที่บริหาร บริษัท เมืองไทยประกันชีวิต เปิดเผยว่า เพื่อช่วยเหลือลูกค้าที่ประสบภัยน้ำท่วมบริษัทได้ออกมาตรการดังนี้ กรมธรรม์ที่ครบกำหนดชำระเบี้ยประกัน ระหว่างเดือนต.ค.ถึงธ.ค. 2553 กรณีกรมธรรม์ไม่มีเงินค่าเวนคืนกรมธรรม์ ซึ่งตามเงื่อนไขกรมธรรม์ มีระยะเวลาผ่อนผันการชำระเบี้ยประกัน 31 วัน บริษัทฯ จะขยายระยะเวลาการผ่อนผันเป็น 91 วัน และหากครบ 91 วันแล้ว กรมธรรม์ขาดอายุเนื่องจากมิได้ชำระเบี้ยประกัน จึงขอกลับมาต่ออายุกรมธรรม์ดังกล่าวภายในสิ้นเดือนมี.ค. 2554 บริษัท ฯ จะยกเว้นการคิดดอกเบี้ยอันเนื่องมาจากการต่ออายุกรมธรรม์ทั้งหมด
กรณี กรมธรรม์มีเงินค่าเวนคืนกรมธรรม์ ซึ่งมีการนำมูลค่าเวนคืนมาชำระเบี้ยประกันแทนให้โดยอัตโนมัติในลักษณะของการกู้ยืม (APL) หากผู้เอาประกันชำระคืน ภายในสิ้นเดือนมี.ค. 2554 บริษัทจะยกเว้นการคิดดอกเบี้ย ทั้งหมด
กรณีกรมธรรม์สูญหายหรือเสียหายจากเหตุการณ์อุทกภัยนี้ บริษัทฯ จะดำเนินการออกกรมธรรม์ทดแทนให้ใหม่โดยไม่คิดค่าธรรมเนียม